Rand Water het drie munisipaliteite in kennis gestel dat waterdruk na die munisipaliteite verminder gaan word weens dié munisipaliteite se versuim om hul waterrekening te betaal.

Die grootste verskaffer van water in die land het Vrydag gesê hulle sal vanaf Maandag die waterdruk na die Ngwathe-munisipaliteit in die Vrystaat (Heilbron, Koppies en Parys) met 20% verminder. Dié munisipaliteit skuld Rand Water meer as R5,2 miljoen.

Net so skuld die Govan Mbeki-munisipaliteit in Mpumalanga (Evander, Secunda en Bethal) Rand Water ŉ astronomiese R47 miljoen. Ook dié munisipaliteit se waterdruk sal van Maandag af met 20% verminder word. Dié munisipaliteit se water word reeds met 40% beperk weens hul agterstallige rekening.

Die Madibeng-munisipaliteit in Noordwes (Brits) skuld Rand Water sowat R10,5 miljoen en sal ook van Maandag af met minder water moet klaarkom.

“Hierdie munisipaliteite is bewus daarvan dat die kantore van die plaaslike LUR’e, die minster van water, sanitasie en menslike nedersetting, sowel as die nasionale tesourie reeds ingelig is oor hierdie stap,” sê Rand Water.